එසේම මාතර කඹුරුගමුව ප්‍රදේශයේදී මාර්ගයේ ගමන් කරමින් සිටි පුද්ගලයෙකු ගසක් කඩාවැටීමෙන් අද පස්වරුවේ මියගිය අතර, ගාල්ල - පෝද්දල - ගෝනපුර ප්‍රදේශයේ පදිංචිකරුවෙකු මියගොස් තිබුණේ වර්ෂාවත් සමඟ ඇද වැටුණු විදුලි රැහැනකින් විදුලි සැර වැදීමෙන්.එසේම මීගමුව මුහුදේ දී ධීවර යාත්‍රාවක් අනතුරට ලක් වූ  අතර නාවික හමුදාවේ සහ ගුවන් හමුදාවේ සහයෙන් දැඩි පරිශ්‍රමයකින් පසු ඔවුන් මුදාගත්තා.අධික වැසි සමඟ කැළණි ගඟ පිටාර ගැලීම ආරම්භ වූ අතර එය අද පස්වරුව වනවිට අවදානම් සහගත ගංවතුර තත්ත්වයක් දක්වා වර්ධනය වුණා.වාරිමාර්ග දෙපාර්තමේන්තුව ප්‍රකාශ කළේ කැළණි ගඟ අවට සියලූම පහත්බිම්වල ජනතාවට එමඟින් බලපෑම් එල්ලවිය හැකි බවයි.පහළ හංවැල්ල, ඉහළ හංවැල්ල, නිරිපොල, දිද්දෙණිය, ආටිගල, ඇඹුල්ගම, රණාල, නවගමුව, බෝමිරිය, මල්වාන, බියගම, කැළණිය, ග්‍රෑන්ඞ්පාස්, නව කැළණි පාලම, අඹතලේ, වැල්ලම්පිටිය යන ප්‍රදේශවලට එම බලපෑම වැඩිවිය හැකි බවයි එම දෙපාර්තමේන්තුව සඳහන් කළේ.